তারপর হৈ হৈ করে ছুটত সব বৈশাখী মেলা মাঠে। সেখানে তখন রং তামাশা আর খুশীর ছররা ছুটেছে। কোথাও ছোরাখেলা, লাঠিবাজি তো কোথাও মোরগ লড়াই। ত্রিপল খাটানো এক কোণে বাঁশের প‍্যাণ্ডেল থেকে ভেসে আসছে মন কেমন করা বাউল, ভাটিয়ালী, গম্ভীরা গান। বুড়ো বুড়িরা নাকে তিলক কেটে মালা হাতে গুটি গুটি জড়ো হচ্ছে রাধাকৃষ্ণের পালাকেত্তন আসরে। কীর্তনীয়া ঢাউস নোলক নেড়ে সবে ধরেছে পদাবলীর রাসলীলার গান। রং বেরঙের মাটির ভাঁড় নিয়ে বসেছে কুমোরের দল। দিদা বলে দিয়েছে একখান কিনতে। দু পাঁচ পয়সা করে সোমবচ্ছর জমাবে রান্নাঘরের কুলুঙ্গীঁতে রেখে। মার নজর কিন্তু ডুগডুগি বাজিয়ে যে মুসলমান ছোকরা পায়রার দৌড় করাচ্ছে, তার দিকে। তাছাড়া বেলা ঢলার আগে চাপতে হবে নাগরদোলা। এখনো বরফ চুষি আর পাঁপড় খাওয়া বািক। তারপর বন্ধুদের সাথে আইকম-বাইকম খেলা আছে, পাখিদের খাঁচায় ঢুঁ মারা আছে। সব সেরে মাটির ভাঁড় বগলে, তলতা পাতার ভেঁপুতে প‍্যাঁ পোঁ করতে করতে বাড়ি ফিরত মা মামাদের সাথে।